
Ózon hatásának vizsgálata mikotoxinok bomlására

Az élelmiszer alapanyagok közé tartozó gabonafélék (búza, árpa, kukorica) mezőgazdasági termelésben történő termesztése során napjainkban egyre jobban előtérbe kerül a biogazdálkodás, amelyben a növényvédő szerek alkalmazása háttérbe szorul. Emiatt a növényeken megtelepedő gombák (penészgombák) száma jelentősen megnőtt a számukra egyre inkább kedvező életkörnyezet hatására. A penészgombák által termelt másodlagos anyagcseretermékek (mikotoxinok) termelése, a penészgombák ilyen magas arányú elterjedése miatt szintén megnőtt, amely az élelmiszerek minőségében jelentős kockázatot jelent.
Az összes mikotoxin száma mintegy 300-500.000 db-ra becsült, ezek közül csupán 10-15 db a jelentős kárt okozó méreganyag. A mikotoxinok jelenlétének a megszüntetésére több beavatkozási helyen lenne lehetőség az élelmiszernövény fejlődése során, de sajnos sokszor már a learatott termény fertőzött a nem megfelelő és hiányos beavatkozások miatt. A learatott termények, így az élelmiszer alapanyagoknak felhasznált gabonák mikotoxin tartalma főleg a külső héj részén összpontosul. A külső héj részben lévő toxin elbontása illetve eltávolítása egy jó megoldás lehet a szennyezett gabona toxinmennyiségének csökkentésére.
A kidolgozott módszer alapja az ózon fertőtlenítő, oxidáló hatásában keresendő.
Az egyszerű technikával előállított ózon és a gabonaszem érintkezése során a szem külső héj részében feldúsult mikotoxin reagál az ózonnal, amely reakció végeredményeként a toxin elveszítheti mérgező hatását, más típusú vegyület keletkezik. Az ózon előállítása két különböző technikával történik, az első az ívfényes technika, a második technika az UVC (254nm) Germicid lámpás technika.
A kísérlet során zearalenon, deoxynivalenol és nivalenol mikotoxinok mennyiségének és minőségének a meghatározása történik ózonnal dúsított közegben HPLC-UV illetve HPCL-MS technika felhasználásával.
A vizsgálatok során először az ózon bomlásának mértékét, majd tiszta toxin bomlásának mértékét határozzuk meg modell rendszerben. Valós körülmények közötti meghatározás során a szennyezett gabonaszemek a toxin mennyiségének a változását vizsgáljuk a három toxinra Vizsgáljuk az egyes mikotoxinok és ózon reakciója során keletkezett bomlástermékeket is, amelyek kémiai szerkezete és tulajdonsága lényegese a keletkező termékek esetleges toxicitása miatt.



